PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)
	1. Pripravovaný právny predpis:

	Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

	2. Základné ciele právnej úpravy:

	Cieľom návrhu zákona je plnenie záväzku (bod 1.12) zo Zmluvy o nastolení sociálneho zmieru v zdravotníctve medzi vládou Slovenskej republiky a Lekárskym odborovým združením a o usporiadaní vzájomných vzťahov uznávajúc všetky záväzky vyplývajúce z Memoranda o úprave pomerov v zdravotníctve uzatvorenej medzi Vládou Slovenskej republiky a Lekárskym odborovým združením a z Memoranda o zlepšení systému zdravotníctva 2022 (ďalej len „Memorandum“)
(https://rokovania.gov.sk/RVL/Material/30339/1)

Z memoranda vyplýva, že „Lekárske odborové združenie oceňuje, že vláda predložila Národnej rade SR návrh zákonnej právnej úpravy, ktorá splnomocní Ministerstvo zdravotníctva SR na vydanie vyhlášky, ktorou sa stanovia štandardizované texty zmlúv s nemocnicami záväzné pre všetky poisťovne a všetky nemocnice tak, aby boli vzájomne porovnateľné a spravodlivé a stanoví minimálnu nákladovú cenu za výkon v prípade platby podľa systému DRG alebo za hospitalizačný prípad (zákon č. 23/2025 Z. z.).
Na tvorbe štandardizovanej zmluvy a všeobecne záväzného predpisu sa spolupodieľalo LOZ, Ministerstvo financií SR (ďalej len „MF SR“). Vláda sa zároveň zaväzuje predložiť na rokovanie Národnej rade SR návrh zákonnej právnej úpravy tak, aby sa súčasťou návrhu zákonnej právnej úpravy stali:
(i)	zakázané ustanovenia, najmä ustanovenia umožňujúce udeľovať pokuty alebo nezaplatiť riadne poskytnutú zdravotnú starostlivosť z dôvodu formálnych a odstrániteľných nedostatkov, ustanovenia zneužívajúce silnejšie postavenie niektorého subjektu zmluvného vzťahu, ustanovenia umožňujúce neprimerane vysoké pokuty,
(ii)	ustanovenie, garantujúce, že nemocnice majú nárok na úhradu všetkých ekonomicky oprávnených nákladov za riadne poskytnutú zdravotnú starostlivosť od poisťovne,
(iii)	ustanovenie, že zdravotné poisťovne si nemôžu bez zákonných dôvodov dohodnúť zmluvne nižšiu cenu za správne poskytnutú zdravotnú starostlivosť ako je cena ekonomicky oprávnených nákladov za poskytnutú zdravotnú starostlivosť stanovená vyhláškou MZ SR,
(iv)	zákonná povinnosť zdravotných poisťovní tieto náklady nemocniciam uhradiť,
(v)	právo nemocnice obrátiť sa na arbitra v prípade jej nesúhlasného stanoviska s revíziou zdravotnej poisťovne,
(vi)	zmena zloženia riadiaceho výboru DRG s tým, že do riadiaceho výboru DRG pre reguláciu cien a do riadiaceho výboru DRG pre úhradové mechanizmy sa doplní zástupca MF SR, Zástupca MF SR bude prítomný aj v pracovnej skupine DRG financovanie.“

Zákonom č. 23/2025 Z. z. sa v § 7c zákona č. 581/2004 Z. z. ustanovila pre MZSR povinnosť vydať vykonávací predpis:
(1) Ministerstvo zdravotníctva po prerokovaní so zástupcami poskytovateľov zdravotnej starostlivosti, zariadení sociálnej pomoci, zdravotnými poisťovňami a zástupcami odborovej organizácie zastupujúcej zdravotníckych pracovníkov vydá všeobecne záväzný právny predpis, ktorým ustanoví
a)	spôsob a formu uvedenia výšky úhrady podľa § 7 ods. 9 písm. c) v zmluve o poskytovaní zdravotnej starostlivosti tak, aby bolo možné vzájomné porovnanie týchto úhrad medzi jednotlivými poskytovateľmi zdravotnej starostlivosti a zariadeniami sociálnej pomoci,
b)	vzory zmlúv o poskytovaní zdravotnej starostlivosti (§ 7 až § 7b),
c)	minimálnu úhradu za poskytnutú zdravotnú starostlivosť vo výške ekonomicky oprávnených nákladov,
d)	ekonomicky oprávnené náklady podľa písmena c).

Pri príprave návrhu vyhlášky vyplynula potreba novelizovať splnomocňovacie ustanovenie § 7c zákona č. 581/2004 Z. z. ako aj upraviť niektoré povinnosti priamo v zákone.
Cieľom, návrhu zákona je všetky tieto záväzky Memoranda naplniť voči poskytovateľom zdravotnej starostlivosti pri uzatváraní zmlúv o poskytovaní zdravotnej starostlivosti so zdravotnými poisťovňami.


	3. Zhodnotenie súčasného stavu:

	V súčasnosti neexistuje jednotný spôsob mechanizmu tvorby úhrad, určenia, formy, spôsobu a podrobností úhrad podľa § 7 ods. 9 písm. c) v zmluve o poskytovaní zdravotnej starostlivosti tak, aby bolo možné vzájomné porovnanie týchto úhrad medzi jednotlivými poskytovateľmi zdravotnej starostlivosti, zariadeniami sociálnej pomoci a medzi zdravotnými poisťovňami. Obmedzuje to možnosť porovnávania úhrad medzi jednotlivými poskytovateľmi zdravotnej starostlivosti a zdravotnými poisťovňami. Uvedený stav spôsobuje nedostatočnú transparentnosť a sťažuje efektívne riadenie verejných zdrojov, ako aj kontrolu hospodárnosti ich využívania. Navrhovaný zákon zavádza jednotný spôsob a formu uvádzania úhrady v zmluvách o poskytovaní zdravotnej starostlivosti tak, aby bolo možné zabezpečiť ich vzájomnú porovnateľnosť naprieč poskytovateľmi zdravotnej starostlivosti a zdravotnými poisťovňami. Návrh zákona umožní zaviesť záväzný vzor zmluvy o poskytovaní zdravotnej starostlivosti medzi poskytovateľom zdravotnej starostlivosti a zdravotnou poisťovňou, ktorý prispeje k zjednoteniu doposiaľ rôznorodej zmluvnej praxe a k zníženiu administratívnej záťaže. Navrhovaný zákon prispeje k zvýšeniu transparentnosti zmluvných vzťahov, posilní porovnateľnosť úhrad, podporí efektívnejšie využívanie verejných zdrojov a vytvorí predvídateľnejšie prostredie v oblasti financovania zdravotnej starostlivosti. 


	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania. Lehota na zasielanie podnetov/návrhov je 7 dní odo dňa zverejnenia predbežnej informácie.


	Kontaktné údaje:

	Ministerstvo zdravotníctva Slovenskej republiky
Odbor poisťovníctva 
Sekcia financovania
Limbová 2
837 52 Bratislava 52
e-mail: zakon580@health.gov.sk


	5. Predpokladaný termín začatia pripomienkového konania: 

	august 2026








Kamil Šaško
minister zdravotníctva
Slovenskej republiky

